Document ID: 32002R0748

Komisijas Regula (EK) Nr. 748/2002
(2002. gada 29. aprīlis)
par to tarifu kvotu apturēšanu un atklāšanu, kas jāpiemēro dažu Ungārijas izcelsmes pārstrādātu lauksaimniecības produktu importēšanai Eiropas Kopienā, un ar ko groza Regulu (EK) Nr. 1477/2000
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 6. decembra Regulu (EK) Nr. 3448/93, ar ko nosaka tirdzniecības režīmu, kurš piemērojams dažām precēm, kuras iegūst lauksaimniecības produktu pārstrādē [1], kurā jaunākie grozījumi izdarīti ar Regulu (EK) Nr. 2580/2000 [2], un jo īpaši tās 7. panta 2. punktu,
ņemot vērā Padomes 1998. gada 22. oktobra Lēmumu 1999/67/EK par tāda protokola slēgšanu, ar kuru koriģē tirdzniecības aspektus Eiropas Līgumā starp Eiropas Kopienām un to dalībvalstīm, no vienas puses, un Ungārijas Republiku, no otras puses, lai ņemtu vērā Austrijas Republikas, Somijas Republikas un Zviedrijas Karalistes iestāšanos Eiropas Savienībā, kā arī Urugvajas raunda lauksaimniecības sarunu rezultātus, tostarp, uzlabojumus pastāvošajā labvēlības režīmā [3], un jo īpaši tā 2. pantu,
tā kā:
(1) Eiropas Līguma par asociācijas izveidošanu starp Eiropas Kopienām un to dalībvalstīm, no vienas puses, un Ungārijas Republiku, no otras puses, kas apstiprināts ar Padomes un Komisijas Lēmumu 93/742/Euratom, EOTK, EK [4], 3. protokolā noteikts tur uzskaitītu pārstrādātu lauksaimniecības produktu tirdzniecības režīms.
(2) Ar Eiropas Savienības un Ungārijas Asociācijas padomes 2002. gada 16. aprīļa Lēmumu Nr. 2/2002 par to, kā uzlabot pārstrādātu lauksaimniecības produktu tirdzniecības režīmu, kas paredzēts Eiropas Nolīguma 3. protokolā [5], Eiropas Līguma 3. protokolā ir grozīts tarifu kvotu apjoms un sistēma, ar kuru aprēķina samazinātus agrokomponentus un papildu nodokļus. Grozījumi stājas spēkā 2002. gada 1. janvārī.
(3) Tādēļ ir lietderīgi apturēt ar Komisijas Regulu (EK) Nr. 2542/2001 [6] atklāto kvotu piemērošanu Ungārijas izcelsmes produktu importam Eiropas Kopienā 2002. gadā un atklāt jaunas gada kvotas, kas paredzētas 3. protokola I pielikumā. Jaunās kvotas 2002. gadam jāatklāj no 1. janvāra līdz 31. decembrim. Tajā pašā laikā jānorāda, ka imports, kas jau ir saņemts no Ungārijas un kam piemēro tarifu kvotas, kuras noteiktas Regulā (EK) Nr. 2542/2001, jāuzskata par jauno tarifa kvotu daļu. Nodokļus, ko piemēro šim importam, vajadzības gadījumā atlīdzina saskaņā ar noteikumiem no 878. līdz 898. pantam Komisijas 1993. gada 2. jūlija Regulā (EEK) Nr. 2454/93, ar kuru nosaka noteikumus, lai īstenotu Padomes Regulu (EEK) Nr. 2913/92 par Kopienas Muitas kodeksa izveidi [7], kurā jaunākie grozījumi izdarīti ar Regulu (EK) Nr. 444/2002 [8].
(4) Ungārijai atklātās tarifu kvotas jāpārvalda saskaņā ar Regulu (EEK) Nr. 2454/93.
(5) Jāatceļ samazinātie agrokomponenti un papildu nodokļi, kas no 2000. gada 1. jūlija jāpiemēro tādu preču importam Kopienā, uz kurām attiecas Regula (EK) Nr. 3448/93, kas noteikta saskaņā ar Eiropas Līgumu ar Ungāriju, kas noslēgts ar Komisijas Regulu (EK) Nr. 1477/2000 [9], kurā jaunākie grozījumi izdarīti ar Regulu (EK) Nr. 176/2002 [10].
(6) Attiecīgi jāgroza Regula (EK) Nr. 1477/2000.
(7) Šajā regulā noteiktie pasākumi ir saskaņā ar atzinumu, ko sniegusi Pārvaldības komiteja, kura nodarbojas ar horizontālajiem jautājumiem, kas saistīti ar I pielikumā neuzskaitītu pārstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
1. Atbilstīgi Regulas (EK) Nr. 2542/2001 IV pielikumam atklāto tarifu kvotu piemērošanu aptur no 2002. gada 1. janvāra.
2. Šīs regulas I un II pielikumā noteiktās Kopienas tarifu kvotas Ungārijas izcelsmes precēm ik gadus atklāj no 1. janvāra līdz 31. decembrim.
2002. gadam tās atklāj no 2002. gada 1. janvāra līdz 31. decembrim.
3. Tarifu kvotas produktiem, kas norādīti šīs regulas I pielikumā, atbrīvo no nodokļa.
4. Tarifa kvotu robežās, kas norādītas II pielikumā, attiecīgajiem produktiem piemēro nodokli 0 % + EUR 1,8/100 kg/net eda. No 2003. gada 1. janvāra šo nodokli katru gadu samazina par 10 %.
2. pants
Preču daudzumus, kam piemēro tarifu kvotas un kas pirms šīs regulas stāšanās spēkā no 2002. gada 1. janvāra laisti brīvā apritē saskaņā ar Regulu (EK) Nr. 2542/2001, iekļauj I un II pielikumā paredzētajos daudzumos.
3. pants
Kopienas tarifu kvotas, kas minētas 1. panta 2. punktā, pārvalda Komisija saskaņā ar Regulas (EEK) Nr. 2454/93 308.a, 308.b un 308.c pantu.
4. pants
Regulu (EK) Nr. 1477/2000 groza šādi:
1. Regulas 2. panta trešo daļu svītro;
2. Regulas V, VI, VII un VIII pielikumu svītro.
5. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
To piemēro no 2002. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 29. aprīlī

Labels: 3
18
17